ระเบียบคณะกรรมการอัยการ ว่าด้วยคุณสมบัติและเงื่อนไขการขอดำรงตำแหน่งอัยการอาวุโส พ.ศ. 2554
ระเบียบคณะกรรมการอัยการ
ระเบียบคณะกรรมการอัยการ
ว่าด้วยคุณสมบัติและเงื่อนไขการขอดำรงตำแหน่งอัยการอาวุโส
พ.ศ. ๒๕๕๔
 

โดยที่เป็นการสมควรให้มีระเบียบว่าด้วยคุณสมบัติและเงื่อนไขการขอดำรงตำแหน่งอัยการอาวุโส

อาศัยอำนาจตามความในมาตรา ๓๙ ประกอบมาตรา ๔๐ และมาตรา ๑๐๔ แห่งพระราชบัญญัติระเบียบข้าราชการฝ่ายอัยการ
พ.ศ. ๒๕๕๓
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ และมาตรา ๓๑ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการอัยการจึงออกระเบียบ
ดังต่อไปนี้

ข้อ ๑ ระเบียบนี้เรียกว่า
ระเบียบคณะกรรมการอัยการ ว่าด้วยคุณสมบัติและเงื่อนไขการขอดำรงตำแหน่งอัยการอาวุโส
พ.ศ. ๒๕๕๔

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ข้าราชการอัยการซึ่งมีอายุครบหกสิบปีขึ้นไปและได้ปฏิบัติหน้าที่เป็นข้าราชการอัยการมาแล้วไม่น้อยกว่ายี่สิบปีในปีงบประมาณก่อนปีงบประมาณที่จะดำรงตำแหน่งอัยการอาวุโส
หากประสงค์จะดำรงตำแหน่งอัยการอาวุโสในปีงบประมาณใด
ให้แจ้งเป็นหนังสือต่ออัยการสูงสุดไม่น้อยกว่าเก้าสิบวันก่อนเริ่มปีงบประมาณนั้น

ข้อ ๔ ข้าราชการอัยการที่ประสงค์จะดำรงตำแหน่งอัยการอาวุโสจะต้องผ่านการประเมินสมรรถภาพตามที่สำนักงานคณะกรรมการอัยการจัดให้มีการทดสอบสมรรถภาพทางร่างกายและจิตใจ
โดยคณะกรรมการแพทย์ที่คณะกรรมการอัยการแต่งตั้ง

ข้อ ๕ ให้สำนักงานคณะกรรมการอัยการเสนอผลการทดสอบสมรรถภาพตามข้อ
๔ และผลการประเมินจากแบบประเมินผลการปฏิบัติราชการของข้าราชการอัยการประจำปีล่าสุดย้อนหลังสองครั้งของผู้ประสงค์จะดำรงตำแหน่งอัยการอาวุโส
พร้อมด้วยเอกสารที่เกี่ยวข้องต่ออัยการสูงสุดเพื่อเสนอรายชื่อผู้ซึ่งจะได้รับแต่งตั้งต่อคณะกรรมการอัยการเพื่อพิจารณาให้ความเห็นชอบ
เมื่อได้รับความเห็นชอบแล้ว จึงนำความกราบบังคมทูลเพื่อทรงพระกรุณาโปรดเกล้า ฯ
แต่งตั้งต่อไป

ข้อ ๖ สำหรับข้าราชการอัยการผู้ซึ่งจะทยอยพ้นจากตำแหน่งเป็นลำดับในแต่ละปีต่อเนื่องกันไป
ที่จะขอไปดำรงตำแหน่งอัยการอาวุโสเมื่อมีอายุครบหกสิบปีหรือในระหว่างเวลาใด ๆ ภายหลังจากอายุครบหกสิบปี
ตามมาตรา ๑๐๔ วรรคสาม แห่งพระราชบัญญัติระเบียบข้าราชการฝ่ายอัยการ พ.ศ. ๒๕๕๓
หากประสงค์จะดำรงตำแหน่งอัยการอาวุโสในปีงบประมาณถัดไปให้นำความในข้อ ๓ ข้อ ๔
และข้อ ๕ มาใช้โดยอนุโลม

ข้อ ๗ การแต่งตั้งข้าราชการอัยการผู้ซึ่งจะทยอยพ้นจากตำแหน่งเป็นลำดับในแต่ละปีต่อเนื่องกันไป
ให้ดำรงตำแหน่งอัยการอาวุโส ตามมาตรา ๑๐๔ วรรคสอง
แห่งพระราชบัญญัติระเบียบข้าราชการฝ่ายอัยการ พ.ศ. ๒๕๕๓
ให้อัยการสูงสุดเสนอรายชื่อผู้ซึ่งจะได้รับแต่งตั้งต่อคณะกรรมการอัยการเพื่อให้ความเห็นชอบ
เมื่อได้รับความเห็นชอบแล้ว จึงนำความกราบบังคมทูลเพื่อทรงพระกรุณาโปรดเกล้าฯ
แต่งตั้งต่อไป

ข้อ ๘ ให้คณะกรรมการอัยการมีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้

ข้อ ๙ ให้อัยการสูงสุดรักษาการตามระเบียบนี้
และให้มีอำนาจออกประกาศ คำสั่ง หลักเกณฑ์และวิธีการเพื่อประโยชน์ในการปฏิบัติตามระเบียบนี้
บรรดาระเบียบ ข้อกำหนด ประกาศ และคำสั่งอื่นใด
ซึ่งขัดหรือแย้งกับระเบียบนี้ให้ใช้ระเบียบนี้แทน


ประกาศ ณ วันที่ ๒๒ เมษายน พ.ศ. ๒๕๕๔
โอภาส อรุณินท์
ประธานคณะกรรมการอัยการ









ปริยานุช/ผู้จัดทำ
๒ พฤษภาคม ๒๕๕๔

ณัฐวดี/ตรวจ
๒ พฤษภาคม ๒๕๕๔

[๑] ราชกิจจานุเบกษา
เล่ม ๑๒๘/ตอนที่ ๓๐ ก/หน้า ๒๒/๒๙ เมษายน ๒๕๕๔